Un piçul pas par un sindic, une riparazion storiche pe lenghe furlane e par dut il Friûl, che e tocje la memorie, la cussience civiche e la prospetive democratiche pal avignî. Intant che a Pordenon lis autoritâts a vevin vude la pensade gjeniâl di improibî la esecuzion di ‘Bella Ciao’ in ocasion de manifestazion pai 25 di Avrîl (par fortune a àn fat marcje indaûr…, ma la brute figure e je restade), a Udin la fieste de Liberazion dal nazifassisim e je stade segnade di une biele novitât: pe prime volte il Comun, par iniziative dal sindic, Furio Honsell, al à metût fûr i manifescj dai 25 di Avrîl ancje par furlan.
Intun puest normâl, intune citât che a non di dut il Friûl e je Medaie di aur pe lote di liberazion, al varès di jessi normâl che il manifest pe ricorence fondative de fin de vuere di liberazion de ditature fassiste al fos almancul ancje te lenghe proprie di chê comunitât. Magari cussì no, a Udin, in Friûl, tal Stât talian, nol è mai stât cussì. Par chest la iniziative dal Comun di Udin – che par so cont e je une robe buine e juste – e devente cussì impuartante.
Des bandis di place dal Lionel al somee che lu vedin capît. Cun di fat il sindic di Udin al à vût declarât che stant che chê furlane e je stade par sigûr une des lenghis de Resistence al è just memoreâ la lote di liberazion ancje par furlan.
Cun di plui e je une altre motivazion, che forsit e meretave ancje marcade un tic di plui. Il dirit ae lenghe e il dirit ae diversitât, che a son stâts tibiâts dal nazifassisim, propit su la fonde de esperience de Resistence si cjatin a jessi tra i principis di fonde de Costituzion de Republiche taliane, cemût che o vevin za ricuardât timp indaûr.
Chest al tocje in particolâr i furlans, i slovens e i gjermanics dal Friûl, sei cjalant ae storie – chê de ditature e di ce che al à puartât a chê ditature; chê de lote di liberazion – sei cjalant ae atualitât.
Magari cussì no e je une atualitât – al baste pensâ al za ricuardât diviet di Pordenon e salacor ancje al moto di Honsell par fâi sbassâ il pugn sierât a un vecjo partigjan – là che a cjatin puest tendencis vecjis e gnovis di revisionisim e di fanatisim nazionalist, che si palesin in diviersis formis, des cjançonutis ai intervents su la stampe e in rêt e fintremai a cierts spetacui teatrâi che a stramudin la propagande in storie e art e a une cierte ande che impen di ricuardâle par pensâ ae pâs e par fâ sù un mont miôr e volarès celebrâ (sic!) la prime vuere mondiâl tant che moment gloriôs di redenzion (Ma di cui? Di ce? Parcè?).
Par chest al è just memoreâ la Liberazion par furlan e fâ compagn ancje pal Prin di Mai o par chês altris datis impuartantis, a tacâ de Zornade de Europe, che e cole ai 9 di Mai.
Par chest – lu vin za scrit e o tornìn a fâlu – al è ben e al conven ancje tirâ fûr in dutis chestis ocasions la bandiere dal Friûl, cemût che a àn fat chei dal Comitât pe Vite dal Friûl rurâl a Udin ai 25 di Avrîl.
In non dal Friûl di îr, di vuê e di doman: un Friûl diferent, un Friûl resistent, un Friûl “Friûl”.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn